./data/phi0914/phi00135/phi0914.phi00135.perseus-lat1.xml
Titus Livius (Livy)
tertia parte copiarum ab obsidione Gythei abducta ad Pleias posuit castra:            imminet is locus et Leucis et Acriis, qua       videbantur hostes exercitum admoturi  cum ibi stativa essent, pauci tabernacula       haberent, multitudo alia casas ex harundinibus textas fronde, quae umbram modo       praeberet,  texissent, priusquam in conspectum       hostis veniret, Philopoemen necopinantem eum improviso genere belli adgredi       statuit   navigia parva in stationem occultam       agri Argivi contraxit; in ea expeditos milites, caetratos plerosque cum fundis       et iaculis et alio levi genere armaturae imposuit   inde littora legens cum ad propinquum castris hostium       promunturium venisset, egressus callibus notis nocte Pleias pervenit et sopitis       vigilibus ut in nullo propinquo metu ignem casis ab omni parte castrorum       iniecit   multi prius incendio absumpti sunt,       quam hostium adventum sentirent et, qui senserant, nullam opem ferre potuerunt             ferro flammaque omnia absumpta; perpauci       ex tam ancipiti peste ad  Gytheum in maiora castra perfugerunt         ita perculsis hostibus Philopoemen protinus ad depopulandam Tripolim Laconici       agri, qui proximus finem Megalopolitarum est,        duxit et magna vi pecorum hominumque inde abrepta, priusquam a Gytheo tyrannus       praesidium agris mitteret, discessit   inde       Tegeam exercitu contracto concilioque eodem et Achaeis et sociis indicto, in quo       et Epirotarum et Acarnanum fuere principes,        statuit, quoniam satis et suorum a pudore maritimae ignominiae restituti animi       et hostium conterriti essent, ad Lacedaemonem ducere, eo modo uno ratus ab       obsidione Gythei hostem abduci posse   ad       Caryas primum in hostium terra posuit castra  eo ipso die Gytheum expugnatum       est  cuius rei ignarus Philopoemen castra ad Barnosthenem — mons est decem milia       passuum ab Lacedaemone —  promovit  et Nabis,       recepto Gytheo cum expedito exercitu inde profectus, cum praeter Lacedaemonem       raptim duxisset, Pyrrhi quae vocant castra occupavit, quem peti locum ab Achaeis       non dubitabat   inde hostibus occurrit  obtinebant autem       longo agmine propter angustias viae prope quinque milia passuum; cogebatur agmen       ab equitibus et maxima parte auxiliorum, quod  existimabat Philopoemen tyrannum mercennariis militibus, quibus plurimum       fideret, ab tergo suos adgressurum   duae res       simul inopinatae perculerunt eum, una praeoccupatus quem petebat locus, altera,       quod primo agmini occurrisse hostem cernebat, ubi, cum per loca confragosa iter       esset, sine levis armaturae praesidio signa ferri non videbat posse   erat autem Philopoemen praecipuae in ducendo       agmine locisque capiendis solertiae atque usus, nec belli tantum temporibus, sed       etiam in pace se ad id maxime exercuerat   ubi       iter quopiam faceret et ad difficilem transitu saltum venisset, contemplatus ab       omni parte loci naturam, cum solus iret, secum ipse agitabat animo, cum comites       haberet, ab his quaerebat,  si hostis eo loco       apparuisset, quid, si a fronte, quid, si ab latere hoc aut illo, quid, si ab       tergo adoriretur, capiendum consilii foret; posse instructos derecta acie, posse       inconditum agmen et tantummodo aptum viae occurrere   quem locum ipse capturus esset,       cogitando aut quaerendo exequebatur, aut quot  armatis, aut quo genere armorum — plurimum enim interesse — usurus; quo       impedimenta, quo sarcinas, quo turbam inermem reiceret;  quanto ea aut quali praesidio custodiret, et utrum pergere,       qua coepisset ire, via, an eam, qua venisset, repetere melius esset;  castris quoque quem locum caperet, quantum munimento       amplecteretur loci, qua opportuna aquatio, qua pabuli lignorumque copia esset;       qua postero die castra moventi tutum maxime iter, quae forma agminis esset             his curis cogitationibusque ita ab ineunte       aetate animum agitaverat, ut nulla ei nova in tali re cogitatio esset             et tum omnium primum agmen constituit;       dein Cretensis auxiliares et quos Tarentinos vocabant equites, binos secum       trahentis equos, ad prima signa misit, et iussit equitibus subsequi super       torrentem, unde aquari possent, rupem occupavit;  eo impedimenta omnia et calonum turbam collectam armatis circumdedit et pro       natura loci castra communivit;  tabernacula statuere in aspretis et       inaequabili solo difficile erat  hostes quingentos passus aberant  ex eodem rivo       utrique cum praesidio levis armaturae aquati sunt; et priusquam, qualia       propinquis  castris solent, contraheretur certamen, nox intervenit   postero die apparebat pugnandum pro aquatoribus       circa rivum esse  nocte in valle a conspectu hostium aversa, quantam       multitudinem locus occulere poterat, condidit caetratorum